《尾犯 其三 索徐翰友九节紫箫》
清代·沈皞日

是琅玕、参差十管，斸云嶰谷裁取。玲珑紫玉悬珠幕，囊锦谁能轻与。

曾见许。记小阁、春灯协律调中吕。帘衣月午。有瑟瑟天风，层台百尺，吹引凤凰去。

折杨柳，一曲移宫换羽。声声细入丝缕。九灵昨夜瑶窗听，销却人间凄楚。

留此住。得几度、摩挲翠袖笼寒处。商量往路。向明月桥边，琼花开后，重谱竹西句。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。